༄༅།  ། སློབ་དཔོན་དཔའ་བོའི་རྣམ་ཐར་མདོར་བསྡུས་དང་སྐྱེས་རབས་སོ་བཞི་པའི་ཤིས་བརྗོད་ཀྱི་དོན་འགྲེལ་བཅས་བཞུགས་སོ།  །  ༄༅༅།  ། ན་མོ་གུ་རུ་མཉྫུ་གྷོ་ཥཱ་ཡ།  ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོས།  མི་ཡི་ལུས་དང་བསྟན་དང་མཇལ་བ་ནི།  ། ཡང་ཡང་མ་ཡིན་ད་རེས་ཙམ་ལགས་ཤིང་།  ། འདི་ན་དོན་ཆེན་སྒྲུབ་པའི་གནས་ཡོད་པས།  ། ཚུལ་འདི་སོམས་ལ་མི་ལུས་སྙིང་པོ་ལོངས།  ། ཞེས་གང་གསུངས་པ་ལྟར།  རང་ཅག་རྣམས་ཀྱིས་རྙེད་པར་དཀའ་ཞིང་རྙེད་ན་དོན་ཆེ་བའི་དལ་འབྱོར་ཚང་བའི་རྟེན་ནི་ཐོབ།  མཇལ་དཀའ་བའི༧རྒྱལ་བའི་བསྟན་པ་རིན་པོ་ཆེ་དང་མཇལ།  མཚན་ཉིད་དང་ལྡན་པའི་དགེ་བའི་བཤེས་གཉེན་གྱིས་རྗེས་སུ་བཟུང་།  ལུས་སྲོག་ལ་རྐྱེན་ངན་གྱིས་མ་ཟིན་པ་སོགས་ཆོས་སྒྲུབ་པའི་ཕྱི་ནང་གི་མཐུན་རྐྱེན་ཐམས་ཅད་ཚང་བའི་དུས་འདིར་དམ་པའི་ཆོས་(༢)ཚུལ་བཞིན་དུ་སྒྲུབ་པ་ཞིག་བྱ་དགོས།  ཆོས་སྒྲུབ་པའི་ཚུལ་དེ་ཡང་དེང་བྱ་སང་བྱའི་ལེ་ལོས་དུས་འདས་ན།  ལུས་སྲོག་ལ་ཡིད་བརྟན་ཅི་ཡང་མེད་པས།  དེ་རིང་སང་རང་ཡང་མི་འཆི་བའི་གདེངས་མེད་ཅིང་།  གལ་ཏེ་ཤི་ན་ཚེ་འདིར་མི་དགེ་བའི་ལས་མཐའ་ཡས་པ་ཞིག་བསགས་པ་ནི་རང་གི་མངོན་སུམ་གྱིས་གྲུབ།  དེའི་ཆ་ཙམ་དུ་ཡང་བསྒྲུན་དུ་མེད་པ་འཁོར་བ་ཐོག་མ་མེད་པ་ནས་བསགས་པའི་མི་དགེ་བའི་ལས་རྣམ་པར་སྨིན་པ་ལ་སོགས་པའི་འབྲས་བུ་མ་ཕྱུངས་ཤིང་།  གཉེན་པོ་སྟོབས་བཞིས་དག་པར་མ་བྱས་པ་མཐའ་ཡས་པ་ཞིག་སེམས་སྟེང་དུ་གནས་ཡོད་པས་དེ་དག་གི་འབྲས་བུ་ངན་འགྲོའི་སྡུག་བསྔལ་ཞིག་མྱོང་དགོས་བྱུང་ཚེ་བཟོད་གླགས་གཏན་ནས་མེད་པས་ན་ཚེ་ཞུག་འདི་རང་དུ་བཙན་ས་ཟིན་ཐུབ་པའི་ཆོས་ཞིག་སྒྲུབ་དགོས།  སྒྲུབ་རྒྱུའི་ཆོས་དེའང་བཞི་བརྒྱ་པ་ལས།  སྡུག་བསྔལ་རྒྱ་མཚོ་འདི་ལ་མཐའ།  ། རྣམ་པ་ཀུན་ཏུ་ཡོད་མིན་ན།  ། བྱིས་ཁྱོད་འདིར་ནི་བྱིང་བ་ལ།  ། འཇིགས་པ་ཅི་ནས་སྐྱེ་མི་འགྱུར།  ། ཞེས་གསུངས་པ་ལྟར།  སྲིད་རྩེ་ནས་མནར་མེད་ཀྱི་བར་གྱི་འཁོར་བ་འདིར་ལས་དང་ཉོན་མོངས་པའི་དབང་གིས་སྐྱེ་བ་ཞིག་ལེན་དགོས་པ་བྱུང་ཚེ།  ཚེར་མའི་མལ་དུ་ཉལ་བ་ལྟར་སོ་སོད་པ་དང་བདེ་བའི་སྐབས་ཅུང་ཟད་ཙམ་ཡང་མེད་པས་ན།  ཁམས་གསུམ་གྱི་འཁོར་བ་འདི་ལས་ཐར་པའི་ཆོས་ཞིག་སྒྲུབ་དགོས།  དེ་ཡང་རང་གཅིག་པུ་ཐར་པ་ཙམ་གྱིས་མི་ཆོག་པ་ནི།  རྗེའི་ཞལ་ནས།  འགྲོ་བ་འདི་དག་བདག་གི་གཉེན་ཡིན་གྱིས།  ། ཡུན་རིང་དུས་ནས་ཕན་པ་དཔག་མེད་སྒྲུབས།  ། འདི་དག་སྡུག་བསྔལ་རྒྱ་མཚོར་བྱིང་བ་ལ།  ། རྣམ་པ་ཀུན་ཏུ་བརྩེ་བར་བྱ་བའི་རིགས།  ། ཞེས་གསུངས་པ་ལྟར།  འཁོར་བ་ལ་ཐོག་མ་མེད་པ་བཞིན་དུ་རང་ཅག་གི་སྐྱེ་བ་ལ་ཡང་ཐོག་མ་མེད་པས་སྐྱེ་བ་གཅིག་ནས་གཅིག་ཏུ་བརྒྱུད་དེ་ཡུལ་ཕྱོགས་དང་ས་ཕྱོགས་འདིར་མ་སྐྱེས་བྱ་བ་གཅིག་ཀྱང་མེད།  སྐྱེས་པ་ལ་གྲངས་ཀྱིས་མི་ཆོད།  སེམས་ཅན་འདིའི་ལུས་མ་བླངས་བྱ་བ་གཅིག་ཀྱང་མེད།  བླངས་པ་ལ་གྲངས་ཀྱིས་མི་ཆོད།  སེམས་ཅན་འདིས་བདག་གི་མ་མ་བྱས་བྱ་བ་གཅིག་ཀྱང་མེད།  བྱས་པ་ལ་གྲངས་ཀྱིས་མི་ཆོད་པས་ན་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་འདི་ལས་སྒྲོལ་བའི་ཐབས་ཞིག་ལ་འབད་དགོས།  དེ་ལྟ་བུའི་ནུས་པ་སུ་ལ་ཡོད་ན་ཡང་དག་པར་རྫོགས་པའི་(༣)སངས་རྒྱས་ཉག་གཅིག་ལ་ཡོད་པས་བདག་གིས་སེམས་ཅན་ཐམས་ཅད་ཀྱི་དོན་དུ་མྱུར་བ་མྱུར་བར་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཅི་ནས་ཀྱང་ཐོབ་པར་བྱ།  དེའི་ཕྱིར་དུ་ཐེག་པ་ཆེན་པོའི་ཆོས་ཟབ་མོ་གསན་སྙམ་པའི་སྒོ་ནས།  ཆོས་གསན་པའི་ཀུན་སློང་ཀུན་སྤྱོད་ལ་སོགས་པ་རྣམས་ལེགས་པར་གསལ་བཏབ་ནས་གསན་པར་ཞུ།  གང་གསན་པར་བྱ་བའི་ཆོས་ནི་༧རྒྱལ་བའི་གསུང་རབ་ཐམས་ཅད་ཀྱི་སྙིང་པོ་གཅིག་ཏུ་བསྡུས་པ་བྱང་ཆུབ་ལམ་གྱི་རིམ་པའི་མན་ངག་མཐར་ཐུག་པ་མཁས་མཆོག་དཔའ་བོས་མཛད་པའི་སྐྱེས་རབས་སོ་བཞི་པའི་དོན་ཕྱོགས་ཙམ་ཞིག་འཆད་པར་བྱེད་པ་ལ།  མཛད་པ་པོའི་ཆེ་བ་བརྗོད་པ་དང་།  བསྟན་བཅོས་དངོས་བཤད་པ་གཉིས་ལས།  དང་པོ་ནི།  བདག་ཉིད་ཆེན་པོ་སློབ་དཔོན་དཔའ་བོ་ཞེས་སྲིད་པ་གསུམ་ན་མཚན་ཡོངས་སུ་གྲགས་པ་དེ་ཉིད་གང་དུ་འཁྲུངས་པའི་ཡུལ་ནི།  ཤ་ཀེ་ཏ་ཞེས་བྱ་བའི་ཁ་ཆེའི་ཡུལ་གྲུ་ཞིག་ཏུ་ཡབ་བྲམ་ཟེ་དགེ་འདུན་གསང་བ་དང་།  ཡུམ་གསེར་མིག་མ་གཉིས་ཀྱི་སྲས་སུ་ངོ་མཚར་བའི་ལྟས་དུ་མ་དང་བཅས་ཏེ་སྐུ་བལྟམས།  བཙས་མ་ཐག་མཚན་མཁན་ལ་བསྟན་པས།  མཚན་ཤིན་ཏུ་བཟང་བར་རྟོགས་ནས་དཔལ་ཆེན་དགའ་བ་བདུད་རྩིའི་བུམ་པ་ཅན་ཞེས་བྱ་བར་མཚན་གསོལ།  སློབ་དཔོན་དཔའ་བོ་ཞེས་བརྗོད་པའི་རྒྱུ་མཚན་ཡང་ཡབ་ཡུམ་གྱི་བཏགས་པའི་མཚན་གྱི་ཟུར་གཅིག་ཡིན་པར་གྲགས།  དེ་ནས་ཡི་གེ་འདྲི་ཀློག་ལ་སྦྱངས་པ་མཛད་པས།  འདྲི་ཀློག་གཉིས་ཀ་ཅིག་ཅར་དུ་ཚད་མེད་པར་མཁྱེན།  དེ་ནས་རིག་བྱེད་བཞི་ལ་སྦྱངས་པ་མཛད་པས་ཐོགས་པ་མེད་པར་མཁྱེན་ཅིང་།  རིག་བྱེད་འདོན་པའི་ཚེ་སྐད་ཀྱི་གདངས་ཤིན་ཏུ་སྙན་པས་ན་རྟ་དབྱངས་ཞེས་དང་།  ཡབ་ཡུམ་གཉིས་ལ་ཤིན་ཏུ་གུས་ཤིང་བཀའ་བཞིན་དུ་བསྒྲུབ་པར་མཛད་པས་ཕ་ལ་མཁོ་བས་ན་ཕ་ཁོལ་དང་མ་ལ་མཁོ་བས་ན་མ་ཁོལ་ཞེས་ཀྱང་གྲགས།  དེ་ནས་ཡུམ་ནང་བའི་བསྟན་པ་ལ་ཤིན་ཏུ་མོས་པ་ཡིན་ན་ཡང་།  རིགས་ཀྱི་དབང་གིས་མུ་སྟེགས་རྟག་པར་སྨྲ་བའི་གྲུབ་མཐའ་ལ་ཞུགས་ཏེ་སྦྱངས་པ་མཛད་པས་ལུགས་དེ་ཉིད་ཕུལ་དུ་ཕྱིན་པ་མཁྱེན།  དེ་ནས་དབང་ཕྱུག་གི་བླ་མཚོ་ཡོད་པའི་སར་ཕྱིན་ཏེ་ཁྲུས་དང་།  སྔགས་ཀྱི་སྦྱོར་བ་ལ་སོགས་པ་ཚོགས་པར་བྱས་ཏེ་དབང་ཕྱུག་གི་ཞལ་མ་མཐོང་བར་དུ་ཕྱི་བཤོལ་མི་བྱེད་པའི་དམ་བཅའ་དང་བཅས་ཏེ་ཞག་བདུན་གྱི་རིང་སྔགས་རྒྱུན་མི་འཆད་དུ་བཟླས་པ་ན།  དབང་ཕྱུག་གི་ཞལ་དངོས་སུ་བསྟན་ནས་ཅི་འདོད་ཟེར་བ་ལ་ཕྱོགས་ལས་རྣམ་པར་རྒྱལ་བ་འཚལ་ཞེས་བརྗོད་པས།  མངལ་སྐྱེས་སུས་ཀྱང་ཐུབ་པར་མ་གྱུར་ཅིག། ཅེས་མཆོག་སྦྱིན་ཏེ་ཚངས་པ།  ཁྱབ་འཇུག། ལྷ་མོ་ཨུ་མ་རྣམས་དེར་བཀུག་སྟེ་འདི་གཞན་དང་རྩོད་པ་བྱེད་པའི་ཚེ་རིམ་པ་བཞིན་དུ་ནེ་ཙོ་པཎྜི་ཏ།  ཐོད་ལེ་སྐོར་པཎྜི་ཏ་སྲིང་མོ་པཎྜི་ཏ་རྣམས་སུ་སྤྲུལ་ནས་འདིའི་གྲོགས་གྱིས་ཤིག། གལ་ཏེ་དེ་གསུམ་གྱིས་ཀྱང་(༤)མ་ཐུབ་ན་ང་ཉིད་སྙིང་ལ་ཞུགས་ནས་ཕྱོགས་ལས་རྣམ་པར་རྒྱལ་བར་བྱའོ་ཞེས་ཁས་བླངས་སོ།  ། དེ་ནས་ཡུལ་དེ་ན་གནས་པའི་ནང་པ་སངས་རྒྱས་པ་རྣམས་རྩོད་པས་ཕམ་པར་བྱས།  མུ་སྟེགས་པ་ནང་ཁུལ་དུའང་རྟག་པར་སྨྲ་བའི་གྲུབ་མཐའ་འཛིན་པ་དེ་ཁོ་ན་མ་གཏོགས་གཞན་མང་པོ་ཞིག་རྩོད་པས་ཚར་བཅད་པ་ན་མུ་སྟེགས་ཐུབ་དཀའ་ནག་པོ་ཞེས་མིང་དུ་གྲགས།  དེ་ནས་རང་གི་མ་ལ་ངས་རྒོལ་བ་དུ་མ་ཚར་བཅད་དེ་ཕྱོགས་ལས་རྣམ་པར་རྒྱལ་བའི་གྲགས་པ་ཐོབ་བོ་ཞེས་བརྗོད་པ་ན།  མ་དེ་སངས་རྒྱས་ཀྱི་བསྟན་པ་ལ་ཤིན་ཏུ་དད་པས་སྙིང་མི་དགའ་བར་གྱུར་ཏེ།  འདི་ནཱ་ལེནྡྲར་བཏང་ན་དེའི་མཁས་པ་རྣམས་ཀྱི་ཚར་གཅོད་པར་འགྱུར་རོ་སྙམ་དུ་བསམས་ནས་རྗེ་བཙུན་མ་སྒྲོལ་མ་ལ་གསོལ་བ་ཡུན་རིང་དུ་བཏབ་ནས་རྟ་དབྱངས་ལ་སྨྲས་པ།  བུ་ཁྱོད་ཀྱི་ཚར་བཅད་པའི་སངས་རྒྱས་པ་དེ་དག་ནི་ཡུལ་མཐའ་འཁོབ་ཏུ་གནས་པའི་རྨིག་རྗེས་ཀྱི་ཆུ་ལྟ་བུ་དང་།  ནཱ་ལེནྡྲའི་སངས་རྒྱས་པ་རྣམས་ནི་རྒྱ་མཚོ་ཆེན་པོ་དང་འདྲ་བས།  ཁྱོད་ཀྱིས་དེའི་མཁས་པ་རྣམས་དང་རྩོད་པ་བྱས་པས་ཕམ་པར་བྱེད་ནུས་ན་ཕྱོགས་ལས་རྣམ་པར་རྒྱལ་བའི་གྲགས་པ་ཐོབ་པར་འགྱུར་རོ་བྱས་པས།  རྟ་དབྱངས་དབང་ཕྱུག་གི་མཆོག་སྦྱིན་པའི་ང་རྒྱལ་གྱི་དབང་གིས་ནཱ་ལེནྡྲར་ཕྱིན་ཏེ།  དེའི་མཁས་པ་རྣམས་ལ།  ང་ཁྱེད་རྣམས་དང་རྩོད་པ་བྱས་ལ།  ཁྱེད་རྣམས་རྒྱལ་ན་ང་གངྒཱ་ལ་ལྕེབ་ཏུ་འགྲོ།  ང་རྒྱལ་ན་ཁྱེད་རྣམས་ངའི་གྲུབ་མཐའ་ལ་འཇུག་དགོས།  དེའི་དཔང་པོ་རྒྱལ་པོ་ལ་འཆོལ་བ་ཡིན་པས་དུས་ཐོབས་ཤིག་ཅེས་བསྒྲགས་པས།  དགེ་འདུན་རྣམས་བགྲོས་ཏེ།  འདིས་རྒྱ་གར་ནུབ་ཕྱོགས་ཀྱི་ནང་པ་སངས་རྒྱས་པ་རྣམས་ཀྱང་ཕམ་པར་བྱས་འདུག་པས།  འོ་ཅག་གི་མི་ཐུབ་པས་ཀླུ་སྒྲུབ་ཡབ་སྲས་གང་རིགས་ཤིག་གདན་དྲངས་པ་དྲག། འོན་ཀྱང་ཀླུ་སྒྲུབ་བཞུགས་པའི་གནས་ལྷོ་ཕྱོགས་དཔལ་གྱི་རི་ནི་ཐག་ཤིན་ཏུ་རིང་བས་དུས་ལ་མི་སླེབས།  ཞེས་ཐམས་ཅད་ཡིད་ཁོང་དུ་ཆུད་པ་ན།  པཎྜི་ཏ་ཞིག་གི་མནལ་ལམ་དུ་ནག་པོ་ཆེན་པོ་ལ་གསོལ་བ་བཏབ་ན།  དེས་ཀླུ་སྒྲུབ་ཡབ་སྲས་ཀྱི་དྲུང་དུ་འཕྲིན་བསྐྱོལ།  ཞེས་ལུང་བསྟན་བྱུང་བ་ལྟར།  མཆོད་གཏོར་རྒྱས་པར་བཤམས་ཏེ་ཞུ་འབུལ་གྱི་འཕྲིན་ཡིག། ཤིན་ཏུ་ཁུར་དཀའི་ཁུར་གྱིས་ལུས་དུབ།  ཁྱུ་མཆོག་རྣམས་ནི་ཁྱོད་ལ་གསོལ་འདེབས་ན།  ཞེས་སོགས་བྲིས་ཏེ་གཏོར་མའི་སྟེང་དུ་བཞག་ནས་འཕྲིན་ལས་དྲག་ཏུ་བཅོལ་བས།  མགོན་པོའི་རྡོ་སྐུའི་ཐུགས་ཀ་ནས་བྱ་རོག་གཅིག་བྱུང་སྟེ་འཕྲིན་ཡིག་མཆུས་བླངས་ནས་ཀླུ་སྒྲུབ་ཡབ་སྲས་ལ་ཕུལ་བས།  སློབ་དཔོན་གྱིས་གཟིགས་ནས་ནཱ་ལེནྡྲར་རྟ་དབྱངས་ཀྱི་རྩོད་པ་བྱུང་འདུག་པས།  དེ་ལྡོག་ཏུ་འགྲོ་གསུངས་པས།  འཕགས་པ་ལྷས།  སློབ་དཔོན་འབྱོན་མི་དགོས་ཀྱིས་དེ་བདག་གི་འདུལ་བར་ནུས་ཞུས་པས་རྟ་དབྱངས་ཐུབ་མི་ཐུབ་བལྟའོ་ཞེས་ཡབ་སྲས་གཉིས་རེ་མོས་ཀྱིས་ཕྱི་ནང་གི་གྲུབ་མཐའ་གཟུངས་ཏེ་རྩོད་པ་(༥)མཛད་པས།  ནང་པའི་ཕྱོགས་སུས་ཟིན་པ་དེ་ཉིད་རྒྱལ་བས་རྟེན་འབྲེལ་ལེགས་པར་འགྲིག། དེ་ནས་སློབ་དཔོན་འཕགས་པ་ལྷས་ཀླུ་སྒྲུབ་ཀྱི་ཞལ་གདམས་དང་བཅས་ཏེ་རྫུ་འཕྲུལ་གྱིས་བྱོན་ནས་ལམ་བར་དུ་མུ་སྟེགས་ཀྱི་རིགས་ཀྱི་མཁའ་འགྲོ་མ་ཞིག་གི་དངོས་གྲུབ་ཀྱི་དོན་དུ་དགེ་སློང་མཁས་པའི་མིག་དགོས་ཟེར་བ་ལ་སྤྱན་ཡ་གཅིག་སྦྱིན་པར་བཏང་བས་ས་གཡོས་པ་ལ་སོགས་པའི་རྟགས་ཁྱད་པར་ཅན་དུ་མ་བྱུང་།  དེའི་ཚེ་རྟ་དབྱངས་ན་ལེནྡྲར་རྩོད་པའི་ཕྱིར་སླེབས་པ་དང་།  དེའི་རྩོད་པ་ལྡོག་པའི་ཕྱིར་དུ་ལྷོ་ཕྱོགས་ནས་ཀླུ་སྒྲུབ་ཡབ་སྲས་གང་རིགས་ཤིག་བྱོན་ཞེས་པའི་སྒྲ་ཕྱོགས་ཀུན་ཏུ་གྲགས་པ་ན་ཕྱི་ནང་གི་པཎྜི་ཏ་མཐའ་ཡས་པ་ཞིག་འདུས།  སློབ་དཔོན་དེར་ཕེབས་པ་ན་མུ་སྟེགས་རྟ་དབྱངས་ཀྱིས་ཕྱི་མི་ནང་ལ་མི་གཏོང་།  ནང་མི་ཕྱི་ལ་མི་གཏོང་ཟེར་ནས་སྒོ་ཉལ་བྱས་ཏེ་ནང་རེ་བཞིན་དགེ་འདུན་རྣམས་འཚོགས་པའི་གྲལ་དུ་འོངས་ནས་དབྱུག་གུས་གྲངས་ཀ་འདྲེན་པར་བྱེད་པའི་ཚེ།  སློབ་དཔོན་དེར་ཕེབས་ཏེ་གྲལ་གྱི་དཀྱིལ་སྨད་ཙམ་དུ་བཞུགས་པ་ན།  རྟ་དབྱངས་ཀྱིས་སྔར་བཞིན་དབྱུག་གུས་བགྲངས་པས་གྲངས་གཅིག་ལྷག་པ་ན།  སྔོན་མེད་པའི་མགོ་འདུམ་གཅིག་ག་ན་ཡོད་ཟེར་བ་ལ།  མགོ་འདུམ་སྐེའི་སྟེང་ན་ཡོད་ཅེས་གསུངས་པས་རྩོད་པ་བྱེད་པར་ཤེས་ནས་དུས་བཏབ་སྟེ།  རྒོལ་བའི་དཀྱིལ་འཁོར་བཤམས།  སློབ་དཔོན་གྱིས་མུ་སྟེགས་ཀྱི་རྩོད་པ་ལྡོག་པའི་ཆ་རྐྱེན་དུ་བྱི་ལ་དང་།  དགེ་བསྙེན་ངོ་ཚ་མེད་པ་དང་།  མར་ནག་བུམ་པ་གང་དང་བཅས་པ་སྟ་གོན་མཛད།  མུ་སྟེགས་ཀྱི་ཁྲིའི་སྟེང་དུ་སྐྲ་རྙིང་དང།  བྱི་ལའི་བྲུན་ལ་སོགས་པ་མི་གཙང་བའི་རྫས་ཀྱི་ཐུམ་བུ་བཞག། ནང་པར་རྩོད་པ་བྱེད་པའི་ཚེ་རྟ་དབྱངས་ན་རེ།  མིག་གཅིག་ལས་མེད་པ་ཁྱོད་ངེད་ཀྱི་རྩོད་ཟླར་མི་འོས་ཟེར་བ་ལ།  སློབ་དཔོན་གྱིས།  གྲོགས་པོ་མིག་གསུམ་ལྡན་ཡང་དེ་ཉིད་མཐོང་བ་མེད།  ཅེས་སོགས་གསུངས་པས།  རྟ་དབྱངས་ན་རེ།  ཁྱོད་ངའི་རྩོད་ཟླར་མི་འོས་པས་སྲིང་མོ་པཎྜི་ཏ།  ནེ་ཙོ་པཎྜི་ཏ།  ཐོད་ལེ་སྐོར་པཎྜི་ཏ་རྣམས་དང་རྩོད་པ་གྱིས་ཞེས་ཟེར་བའི་ཚེ།  སློབ་དཔོན་གྱིས་དགེ་བསྙེན་ངོ་ཚ་མེད་པ།  བྱི་ལ།  བུམ་པའི་ནང་གི་མར་ནག་བཅས་སོ་སོའི་གཉེན་པོའི་སྒོ་ནས་རྩོད་མི་ནུས་པར་མཛད་པ་ན།  རྟ་དབྱངས་རང་ཉིད་དབང་ཕྱུག་གི་མཆོག་སྦྱིན་པའི་རློམ་སེམས་ཀྱིས་སློབ་དཔོན་དང་ལྷན་ཅིག་ཏུ་རང་བཞིན་ཡོད་མེད་དང་།  ལས་རྒྱུ་འབྲས་སོགས་ལས་བརྩམས་ཏེ་རྩོད་པ་ལ་ཞུགས་པ་ན།  སློབ་དཔོན་གྱིས།  མུ་སྟེགས་བྱེ་བྲག་པའི་ལུགས་ཀྱི་སྒྲ་རྟག་པ་ནམ་མཁའི་ཡོན་ཏན་དུ་སྨྲ་བ་དང་།  དབང་ཕྱུག་རྟག་པར་རང་བྱུང་གི་ཚད་མའི་སྐྱེས་བུར་སྨྲ་བ་སོགས་ཁས་བླངས་ངན་པ་མཐའ་དག་དྲི་མ་མེད་པའི་རིགས་པ་དུ་མས་བཀག་པ་ན་རྩོད་གཞི་ཤིན་ཏུ་ཕྲ་བས་དཔང་པོ་རྣམས་ཀྱི་རྒྱལ་ཕམ་ཤན་འབྱེད་དཀའ་ཡང་།  རྟ་དབྱངས་རང་ཉིད་ཀྱིས་རྩོད་པའི་ལན་མ་ཐེབས་པས་རིགས་པ་ཕམ་སྟེ་ད་རྫུ་འཕྲུལ་འགྲན་ཟེར་ནས་བརྒྱ་བྱིན་མིག་སྟོང་ལྡན་(༦)པར་སྤྲུལ་པ་ལ།  སློབ་དཔོན་གྱིས།  ཕྱག་སྟོང་སྤྱན་སྟོང་དུ་སྤྲུལ་ནས་ཟིལ་གྱིས་མནན།  རྟ་དབྱངས་ཀྱི་ཁ་ནས་མེ་ཕྱུང་བ་སློབ་དཔོན་གྱི་ཞབས་མཐིལ་ནས་ཆུ་ཕྱུང་སྟེ་བསད།  རྒོལ་བའི་དཀྱིལ་འཁོར་བཤམས་ཏེ།  རྟ་དབྱངས་དང་ལྷན་ཅིག་ཏུ་རྩོད་པ་མཛད་པས།  རྟ་དབྱངས་རྩོད་པ་དང་ནུས་པ་རྫུ་འཕྲུལ་ཐམས་ཅད་ཕམ་པ་ན་ཤིན་ཏུ་ངོ་ཚ་བར་གྱུར་ཞིང་།  དབང་ཕྱུག་སྙིང་ལ་ཞུགས་ཏེ་བྱིན་གྱིས་བརླབས་པར་ཁས་བླངས་ན་ཡང་ཁྲིའི་སྟེང་གི་མི་གཙང་བའི་རྫས་ལ་བརྟེན་ནས་འཁོར་མ་ནུས་པས་ལྷས་ང་མང་པོའི་ནང་དུ་བསླུས་སོ་ཞེས་སྨྲེ་སྔགས་བཏོན་ནས།  ད་ནི་ཚངས་པའི་འཇིག་རྟེན་དུ་བྲོས་པར་བྱའོ་སྙམ་སྟེ་ནམ་མཁར་འཕུར་བ་ན་སློབ་དཔོན་གྱིས་ཀྱང་ཕྱི་བཞིན་དེད་པས་ནམ་མཁའི་མཐོན་པོར་སླེབས་པ་ན་ཟིན་ཏེ།  ད་ཁྱོད་དེ་ནས་ཡར་ཕྱིན་ན་རླུང་སྤུ་གཅོད་ཀྱིས་ཁྱོད་ཀྱི་ལུས་དུམ་བུར་བྱེད་དོ།  ། ཞེས་གསུངས་པས།  དེ་ཡན་དུ་འགྲོ་མ་ནུས་པས།  དེ་ནས་སློབ་དཔོན་གྱིས་ནཱ་ལེནྡྲར་ཁྲིད་ནས་སྐྲ་བྲེགས་ཤིག་ཅེས་བསྒོ་ཡང་།  འབྲེག་ཏུ་མ་ཉན་པ་ན་གཙུག་ལག་ཁང་ཞིག་ཏུ་བཅུག་པས།  རྟ་དབྱངས་ཤིན་ཏུ་སྐྱོ་བར་གྱུར་ནས།  གླེགས་བམ་རྣམས་ཞལ་ཕྱེ་སྟེ་བལྟས་པས་མུ་སྟེགས་རང་གཞུང་གི་གྲུབ་མཐའི་ཁས་བླངས་འཛིན་ཚུལ་གཏན་ནས་མ་འཕྱུགས་ཀྱང་སློབ་དཔོན་གྱི་བཅོས་རིག་ཤིན་ཏུ་རྣོ་བས་ལན་དུ་མར་ཕམ་པར་མཛད་པ་ནི་མུ་སྟེགས་རང་གི་གྲུབ་མཐའི་ཕུགས་རུལ་བའི་རྟགས་ཡིན་པར་ཤེས་ཤིང་།  ལྷག་པར་འཇམ་དཔལ་རྩ་རྒྱུད་ལས།  ཀླུ་སྒྲུབ་ཡབ་སྲས་ལུང་བསྟན་པ་དང་།  རྟ་དབྱངས་རང་ཉིད་ཀྱང་ལུང་བསྟན་ཚུལ་མཐོང་བ་ན་ནང་པའི་བསྟན་པ་ལ་སྙིང་ཐག་པ་ནས་ཡིད་ཆེས་ཏེ།  སྔར་རྒྱལ་བའི་བཀའ་ལ་སྐུར་པ་བཏབ་པ་ལ་འགྱོད་པ་དྲག་པོ་སྐྱེས།  སངས་རྒྱས་ཉག་གཅིག་སྐྱབས་བསླུ་བ་མེད་པ་ཡིན་པར་ཡིད་ཆེས་ཏེ་སློབ་དཔོན་ལ་བདག་རབ་ཏུ་འབྱུང་དུ་གསོལ་ཞེས་གསོལ་བ་བཏབ་པས།  སློབ་དཔོན་ཨཱརྱ་དེ་ཝས།  མགོན་པོ་ཀླུ་སྒྲུབ་ཀྱི་དྲུང་དུ་ཁྲིད་དེ་རབ་ཏུ་བྱུང་ཞིང་བསྙ